
Vilnius
Vilniaus apygardos teismo teisėja Neringa Švedienė, sekretoriaujant Justinai Ščerbaitei,
viešame teismo posėdyje žodinio proceso tvarka išnagrinėjo BUAB „NERLIT“ administratoriaus UAB „Finresta“ įgalioto asmens V. S. prašymą dėl įmonės pabaigos civilinėje byloje pagal ieškovo Valstybinio socialinio draudimo fondo valdybos Vilniaus skyriaus ieškinį atsakovui UAB „NERLIT“ dėl bankroto bylos, trečiasis asmuo Valstybinė mokesčių inspekcija prie LR finansų ministerijos bei trečiasis asmuo su savarankiškais reikalavimais UAB „Prekuva“.
Teismas, išnagrinėjęs bylą,
Aprašomoji dalis
nustatė:
2013-01-10 nutartimi UAB „NERLIT“ (j.a.k. 110394879) iškelta bankroto byla, bankroto administratoriumi paskirtas UAB „Finresta“. 2013-04-18 nutartimi patvirtinta administravimo išlaidų sąmata vienam mėnesiui. 2013-05-21 nutartimi teismas nutarė taikyti supaprastintą bankroto procesą; pavesti bankroto administratoriui UAB „Finresta“ atlikti LR Įmonių bankroto įstatymo 13(¹) str. 2 d. 1 p. nustatytus veiksmus; nustatyti vienerių metų supaprastinto bankroto trukmę, skaičiuojant nuo teismo nutarties taikyti supaprastintą bankroto procesą įsiteisėjimo dienos.
Teismas 2013-07-16 nutartimi nutarė pripažinti UAB „NERLIT“ bankrutavusia ir likviduojama dėl bankroto; nustatyti vienerių metų supaprastinto bankroto trukmę, skaičiuojant nuo teismo nutarties taikyti supaprastintą bankroto procesą įsiteisėjimo dienos, t.y. nuo 2013-06-12; patvirtinti administravimo išlaidų sąmatą ir kreditorių sąrašą.
2013-11-14 nutartimi teismas nutarė pakeisti BUAB „NERLIT“ pirmos eilės kreditorių P. J. jo teisių perėmėja O. J. dėl kreditorinio reikalavimo.
2014-02-13 teismo nutartimi teismas pripažino beviltiškais BUAB „Pramonės pastatų valdymas“ 3406,25 Lt ir BUAB „Vacmech Sk“ 477 Lt debitorinius įsiskolinimus ir pripažino nepagrįstai į apskaitą įtrauktais UAB „Arginta“ 239,57 Lt įsiskolinimą ir UAB „ALPAAL“ 1252,34 Lt įsiskolinimą, bei patvirtino patikslintą kreditorių sąrašą.
Prašymas dėl įmonės pabaigos pripažinimo tenkintinas. Pagal Įmonių bankroto įstatymo 32 str. 4 d. nustatyta, kad po to, kai administratorius pateikia teismui likusio turto grąžinimo, nurašymo arba perdavimo aktus ir Aplinkos ministerijos regiono aplinkos apsaugos departamento pažymą, teismas, nagrinėjantis įmonės bankroto bylą, priima sprendimą dėl įmonės pabaigos. Apie teismo posėdį dėl įmonės pabaigos kreditoriams pranešta tinkamai. Įmonės administratorius pateikė teismui LR Aplinkos ministerijos Vilniaus regiono aplinkos apsaugos departamento 2013-11-26 pažymą Nr. VR-14.6-1861, bei 2014-02-06 BUAB „NERLIT“ likvidacinį balansą, patvirtinantį, jog įmonė neturi turto. Teismas daro išvadą, kad įmonė kreditoriams skolos sumokėti negali, Garantinio fondo lėšos panaudotos atsiskaitymui su buvusiais įmonės darbuotojais. Įmonė savo veiklą baigė ir pripažintina jos pabaiga (LR Įmonių bankroto įstatymo 32 str. 4 d.).
Rezoliucinė dalis
Vadovaudamasis CPK 259 str., 263 str., 268 str., 270 str., teismas
nusprendė:
Pripažinti UAB „NERLIT“ (j.a.k. 110394879) pabaigą.
Sprendimas per 30 dienų nuo jo priėmimo dienos gali būti apskųstas apeliacine tvarka Lietuvos Apeliaciniam teismui, paduodant apeliacinį skundą per Vilniaus apygardos teismą.
Teisėja Neringa Švedienė

